safouaneb/arywiki huggingface dataset:
مايكل دجاكسون

مايكل دجوزيف دجاكسون (مزيود ف 29 غشت 1958، توفى ف 25 يونيو 2009) كان موغني، كاتب د لاغاني، شطّاح، و فاعل خير ميريكاني. كان كيتلقّب ب "لماليك د لپوپ"، و كيتّعتبار من اهم الشخصيات التقافية ف لقرن 20، بفضل لمساهمات ديالو على مدى 4 د لعقود ف لموسيقى، الشطيح، و لموض د اللباس، لي خلاتو يكون شخصية معروفة ف لعالم كامل. دجاكسون اتّر على بزاف د لموسيقيين ف انواع مختالفين د لموسيقى، و ب الضهور ديالو ف ڤيديوات و على لخشبة عطا شعبية ل شطحات بحال لمشية د لقامار و روبو. مايكل دجاكسون كان التامن ف خوتو. بدا لكاريير لفنية ديالو ف 1964 معا خوتو لكبار دجاكي، تيطو، دجيرمين و مارلون، لي اسسو لڭروپ "دجاكسون 5" (من بعد تعرفو ب "دجاكسونز"). ف 1971، مايكل ستاقل بوحدو، و خرّج لالبوم اللول ديالو ف 1979 ب عنوان "ؤف ذ وول" "Off the Wall". و صدرو ليه بزاف د لالبومات من داك لوقت. قناة ام تي ڤي كاتدين ل لاغاني ديالو جزئيا ب النجاح ديالها. لالبوم ديالو "ثريلر" "Thriller" كان انجح البوم ف التاريخ د لموسيقى ف لمبيعات. ف اللخر د التمانينات، ولّا محطّ جدل كبير و تكهنات بسباب تبدال اللون د لبشرة ديالو و لعلاقات و التصرفات ديالو. كانو جوج اتهامات ضدو ب لپيدوفيليا ف 1993 و 2005، ولاكين لمحكامة برّاتو منهوم بجوج، و تا لاف بي اي دار تحقيق لي ما لقى فيه تا شي دليل على هادشي. ف 2009، ملي كان كيوجّد سلسلة د لحفلات، توفى بسباب ؤڤرضوز ديال لپروپوفول لي عطاه الطبيب ديالو، كونراد موريي. ف 2011، تّحكم على الطبيب ب 4 سنين د لحبس على لقتيلة لماشي مقصودة د مايكل دجاكسون. لوفاة ديالو تفاعلو معاها بزاف د الناس ف لعالم كامل، و خلّات لمبيعات د لمزيكة ديالو يطلعو ل السما. و كيتقدر عدد الناس لي شافو الستريم ديال لڭنازة ديالو ب 2. 5 مليار واحد.
جمهورية د مولوسيا

لجمهورية د مولوسيا (بالنݣليزية: "Republic of Molossia" - بلاسپيرانطو: "Respubliko de Molossia") هي دولة مجهرية جات ف ولاية نيڤادا ف لميريكان، و ما كاتعتارف بيها حتى دولة. دّولة اسسها كيڤين باو، لّي قال بلّي "حنا كاملين كانبغيو نفكرو بلّي عندنا بلادنا، ولكن لميريكان كبر بزاف كيما هوّ معروف". تاريخ. بدات مولوسيا بحال وحد حلم ديال كيڤين باو، و تاسست بسميت لمملكة د مولوسيا ف عام 1998، ملي شرا قطعة د ارض ف ولاية نيڤادا. ؤ بدّل سميت ؤ نّضام د لحكيم د لبلد بزاف د مرات (متلا: "لجمهورية الديموقراطية الشعبية د مولوسيا"، "لمملكة د زايرا"، ؤ "لمقاطعات المتّاحدة د يوتوپيا") حتى وصل لاسم لحالي. رّموز لوطنية. لمشروب لرسمي د مولوسيا سميتو لـ"مولوسوليني"، و لمقادير ديالو هوما سپرايت ؤ الرمان ؤ عصير د اناناس ؤ طراف د حب لملوك ؤ د لبانان ؤ د الليمون ؤ د لاناناس.
طير

الطيور (ب النڭليزية "birds") مجموعة ديال السنسوليات مولات دم سخون، لي كاتشكل لكلاص "اڤيس" (ب اللاتينية "Aves"). كايتميّزو الطيور بلي عندهوم الريش، جوج فكاك بلا سنان و ب قمقوم، لحطان ديال بيض عندو قشرة قاسحة، قلب ب 4 د الشومبرات، و سكيليط قوي و خفيف ف نفس لوقت. كاينين نواع د الطيور ف لعالم كامل، و كيوصل لحجم ديالهوم ل مابين 5، 5 سنتيميتر (الطنان) ل 2، 8 ميترو (النعامة). كاينين كتر من 11. 000 نوع د الطيور لي عايشين دابا، و كتر من النص ديالهوم كينتاميو ل التنضيمة ديال عصفوريات الشكل. الطيور عندهوم جناوح لي النمو و لقدرات ديالهوم كيختالفو من نوع ل نوع. الجوج نواع لوحيدين لمعروفين لي ماكانوش عندهوم جناوح هوما لموا و طير لفيل لي بجوج نقارضو. الجناوح ف لاصل تطوّرو من لاطراف لقدّامية لي كانلقاو عند جميع لحيوانات مولات ربعة، و عطاو لامكانية ل الطيور باش يطيرو ف السما، وخا كاينين سلالات لي عاودو فقدو هاد لقدرة ب مرة، بحال لپانڭوان. بعض النواع ف اوساط مائية تخصصو الجناوح ديالهوم ف لعومان. الصيونص لي كاتدرس الطيور كاتسمى ؤرنيطولوجيا (ب النڭليزية "ornithology"). الطيور كيتّعتابرو ديناصورات ب الريش، و هوما لكائنات لوحيدة من السلالة د الديناصورات لي باقين عايشين دابا. ف التقسيم ب لكليدات، كيتّعتابرو الطيور من الزواحف، و اقرب ولاد لعم ديالهوم هوما التمساحيات. كينحادرو الطيور من الطيريات (ب اللاتينية "Avialae") لي هوما ديناصورات كانو كيطيرو (منهوم لاركيوپطيريكس)، و لي بانو ف لعصر الجوراسي لمعطل. لعولاما دابا كيقدّرو بلي الطيور ب الشكل لعصري ديالهوم، بانو ف جوايه لعصر الطباشيري لمعطل، و بداو كيتنوّعو بزاف ف لوقت ديال لانقراض د الطباشيري و لپاليوجيني لي طرا هادي علاين 66 مليون عام، و لي نقارضو فيه جميع لپطيروصورات و الديناصورات لي ماكاتطيرش.
ليالي حيان

"شوفو: ليالي (صفحة توضيح)" ليالي حيّان هوّا واحد فاصل فيلاحي شادّ 3 يام ف براير و 4 يام ف مارس لفيلاحي. يعني كايجي من 10 حتّا 17 مارس (فرانساوي). فيه لبرد. ف التقافة الشعبية. كاينين شلّا متال ف التقافة الشعبية على ليالي حيّن: ما تفرّز جديك من جّديانحتّا يفوت ليالي حيّان لمعنة: مول لمعاز كايهدر مع لخمّاس. هوّا بغى ياخد حقّو من جّديّان بكري. والاكين، جّاو باقي بارد. يلا دّا جديّانو، يقدرو يموتو بلبرد. بين سبولة و سبولةكايموت ولد لمهبولة لمعنة: مرة لّي ماعندهاش عقل كاتخلّي ولدها يخرج عريان حيت كاتشوف زّرع مسبّل (و حسبها صّيف). والاكين باقي لبرد قاصح. لولد غد يموت بلبرد.
هونكونݣ

هونكونڭ (ب الشينوية 香港) رسمياً لمنطقة لادارية لخاصة د هونكونڭ د الجمهورية الشعبية الشينوية هيّ مدينة و منطقة ادارية خاصة ف الشينوا. كايسكنو فيها 7، 4 مليون واحد من بزاف د الجنسيات ف مساحة ديال 1104 كيلوميطر مربع، و كاتّعتابر ب هادشي اكتف تيريطوار ف لعالم. لجزيرة د هونكونڭ ولات مستعمرة بريطانية ف 1841–1842، بعدما تخلّات عليها السلالة د تشينڭ لي كانت حاكمة الشينوا، حيت خسرات لحرب د لافيون اللولة. لبريطانيين زادو وسّعو لمستعمرة ب شبه جزيرة كوولون ف 1860، و لاقاليم الجداد "New Territories" ف 1898. ف لوقت د لحرب لعالمية الجاوجة حتلاتها الجاپون من 1941 تال 1945. هونكونڭ رجعات ل الشينوا ف 1997، بعدما تسالات لمدة ديال لمعاهدة اللخرة لي خداتها بيها بريطانيا (99 عام من 1898). هونكونڭ عندها حوكومة و قتيصاد دياولها معزولين على بلاد الشينوا الرئيسية Mainland China، ف اطار ما كيتسمى "بلاد وحدة، جوج انضمة". ف لقديم كانت هونكونڭ منطقة ب سكان قلال اغلبيتهوم فلّاحا و صيادا د لحوت ساكنين ف دواور. ليوم ولات من اهم لمراكز د لفينونص و لمراسي ف لعالم. الصولدي د هونكونڭ، الدولار د هونكونڭ، هوّ تاسع اكتر صولدي كيتم التبادل ديالو ف لعالم. فيها تاني اكبر عدد د لملايريا ف شي مدينة ف لعالم، و اكبر عدد ديال الناس ب قيمة صافية مجهّدة ف لعالم. هونكونڭ منطقة متطورة بزاف، و عندها موعدال د التنمية لبشرية كيساوي 0، 952، لي كيخليها الرابعة ف لعالم، و عندها اعلى مدة د لحياة ف لعالم. نوطات.
كوزينة مالطية

الكوزينة المالطية، هي وحدة من الكوزينات المشهورة ديال منطقة البحر الابيض المتوسط، تاتعتامد بالاساس على المحاصيل الطرية لي كاتنتج ف المنطقة، والمنتوجات البحرية ديال مالطا. هاد الكوزنية متاثرة شوي بالكوزينة ديال طاليان، خصوص المناطق الجنوبية وصيقلية. هاد الكوزينة فيها بزاف د الاكلات المحلية لي كاتعكس الترات والذوق ديال مالطا، لي تايمزج بين الموروت ديال طاليان والصبليون و تا الموروت ديال المنطقة المغاربية و بريطانيا. الماكولات ديال الكوزنية المالطية مزالة موجودة ف الديور والريسطورات ديال مالطا، معا باقي الاطباق التقليدية ديال اوروپا، سوا ف جزيرة مالطا ولا غودش. كيني. الكيني مشروب ماتايسكرش من الكوزينة المالطية، منعش و مصنوع من عصير فاكهة حمضية سميتها الجينو، مخلطة معا شي عشوب.
جغرافيا

الجغرافيا ولا علم وصف الارض هي علم تايهتم بدارسة الظواهر الطبيعية والبشرية ديال الارض. كاتهتم الجغرافيا الطبيعية ولا الفيزيائية بالدراسة ديال البنية الجيولوجية و الجيومورفولوجية و الظواهر الجوية و النبات و الحيوانات. والظواهر الفلكية والشكل ديال الارض والحجم ديالها والحركة ديالها وعلاقاتها بالكواكب الاخرى. اما الفرع التاني ديال الجغرافيا لي هو الجغرافيا البشرية تايهتم بالدراسة ديال السكان و الانشطة الاقتصادية و السياسة و الحدود. الفرع الاخير ديال الجغرافيا هو الخرائطية و نظم المعلومات الجغرافية و الاستشعار على لبعد، لي تايهتم بالرسم ديال الخرائط والتحليل ديالها فعلاقتها معا قواعد البيانات.
لأوكرانية

لّوغة لاوكرانية ( بلاوكرانية украї́нська мо́ва)، هيّ لوغة من لّوغات سْلاڤيّة شْرقية. وهيّ لوغة رّسمية ف ؤكرانيا. وكتكتب هاد لّوغة ب لحوروف لاوكرانية وهيّ لحوروف لّي جايّة من سّريلية. لاصل ديال لّوغة لاوكرانية هوّ لّوغة سْلاڤيّة شّرقية لقديمة لّي كانت لوغة رسمية في دولة «كييڤ روس» (880-1240) (Київська Русь) لّي كانوا ناس كيهضرو بيها ف ؤكرانيا بين لقرنين 10 و 13. لّوغة لاوكرانية لقديمة لّي تطورات من لّوغة سْلاڤيّة شّرقية كانت كتعرف ب لّوغة رّوثينية (Староукраїнська мова). وكتعتبر لاوكرانية وحدة من لّوغات ديال شّارع ف كييڤ روس. كاينة شي 200 كْلمة ف لّوغة لاوكرانية تخدات من لعربية وشي 80 مصطلح اسلامي مشهور على حساب دراسة ديال د قاسم امين الباحث ف تاريخ شبه ڭزيرة لقرم، وكانت لّوغة لاوكرانية هيّ لّوغة لمعروفة ل سْكّان ديال روسية صْغيرة (روسية لبيضا و ؤكرانيا)، وكانت كتسمّى لّوغة رّوسية لقديمة حيت لاوكرانية هي لّوغة رّوسية لاصلية. لقواعيد. لجوملة ف لّوغة لاوكرانية كتبع سيسطيم (S. V. O) يعني فاعل - فعل - مفعول به. بحال لّوغة لانڭليزية ناس لّي كيهضرو بيها. لعدد ديالهوم تقريبا 51 مليون واحد، 90% منهوم ف ؤكرانيا. و10% لّي بقاو ف شّتات لاوكراني، ف بزّاف ديال لْبلدان ف لعالام، بحال لارجونتين، بيلاروسيا، لبريزيل، كانادا، هنڭاريا، لاتڤيا، پولونيا، رومانيا، روسيا ولميريكان. كتشبه لّوغة لاوكرانية لّوغة رّوسية كتر من لّوغات سْلاڤية لوخرى. وهادشي كيرجع ل تّاثير ديال روسيا على ؤكرانيا زيد عليه تّاثير ديال تّيجارة ولهيجرة.
معاطشة

لمعاطشة (ب النڭليزية "multitasking") عند بنادم هوّ مفهوم كيعني ملي لواحد يقسم التركيز ديالو و كيدير كتر من عطاشة ؤلا مهمة ف نفس لوقت، بحال فاش كيهضر ف التيليفون و هوّ كيصوڭ الطونوبيل. لمعاطشة تقدر تادي ل تضياع لوقت و لمجهود، بسباب تبدال لكونطيكست لي كيعيّي الدماغ، على ود لمجهود الزايد لي خاص يديرو لواحد باش يفكّر ف لخطوة الجاية لي خاص يدير، و لاغلاط لي يقدر يرتاكبها بسباب ضعف التركيز. يمكن لواحد يكون كيتقن شي عملية ل درجة بلي كيقدر يديرها ف نفس لوقت معا شي حاجة خرة، ولاكين على حساب الدراسات، ف بزاف د لحالات بنادم ماكيقدرش يعطي تقييم صحيح ل راسهو واش عندو معا لمعاطشة ؤلا لا. لمعاطشة من بين لاسباب ديال الستريس، ل درجة بلي كاتخدّم ف لاختبارات ف اللابو باش لعولاما كيدرسو لاوساط لي كيتستريسا فيهوم لواحد. الدراسات كيشيرو بلي لمعاطشة ف وسط د لقراية كاتضعف لقدرة د لمتعلم باش يتلقّى لمعلومات الجداد، يلا قارناه معا واحد اخور لي ماقاسمش التركيز ديالو على كتر من حاجة وحدة.
لامؤتمر

اللامؤتمر (ب النڭليزية "unconference") هوّ واحد النوع د لاجتماعات لي كيكون التنضيم ديال لانشطة ديالها من عند لمشاركين براسهوم. لمصطلح تخدّم على احدات و تجمعات، سوا من عند برانيين ؤلا من لمنضمين د التجمع براسهوم، باش يركّزو على الطبيعة اللاهيراركية لي ضد الشكل د التنضيم د لمؤتمرات لعادية، بحال ستيعمال د الزمان محطوط من لفوق فيه عروض ب توقيتات محددة، و لي كيكون مفروض على لمشاركين من اللجنة لمنضمة. تاريخ. على حساب تيم ؤريلي واحد من الشكال لقدام ديال اللامؤتمر كان نضّمو لعالم لالماني اليكساندر فون هومبولت ف 1828، لي ماركّزش فيه على لخطابات، مي على لملاقيات بين لحاضرين. لمصطلح النڭليزي unconference بان لمرة اللولة ف اعلان ديال مؤتمر د لموبرميجين د XML ف 1998. لفورما. لاجوندا ديال اللامؤتمر كيصاوبوها لمشاركين قبل مايبداو لاجتماع. اي واحد بغى يبدا شي مداكرة على موضوع كياخد لوقت و لمكان ل هادشي. كاينين حلقات كي كيسيّرهوم الشخص لي قتارح لفكرة، و وحدين خرين كيكونو على شكل مداكرة مفتوحة بين لمشاركين على لموضوع لي تّافقو عليه. اللامؤتمر كيكون مفيد سيرتو فاش لمشاركين كاتكون عندهوم خبرة عالية ف لمجال ديال النشاط ؤلا لحادات. اساليب د التسهيل. كاين عدد ديال لاساليب ؤلا الشكال د التسهيل لي يقدر لواحد ينضم بيهوم لامؤتمر، بحال:
لݣوط لغربيين

لݣوط لغربيين (ب لاتينية: Visigothi ؤلا Wisigothi)، هوما شعب جرماني هاجر من سويد ل هيسپانيا (ايبيريا) ف لقرن 4 م و دار مملكة لݣوط لغربيين ف تالي نتاع لقرن 5 ميلادي. تاريخ. ف عام 711 ميلادي كانت نهاية مملكة لݣوط لغربيين على يد لفتح نتاع لمسلمين ل سپانيا و بزاف نتاع لݣوط مور سقوط مملكة دخلو لاسلام. سبب هادشي لموت مع لوقت للوغة و لوجود نتاع لݣوط ف سپانيا و ايبيريا كاملة. لوغة. كانو لݣوط لغربيين ف ايبيريا كيهضرو لوغة من اللوغات الجرمانية و لي هي لݣوطية و لعبات هاد لغة دور اساسي ف لكتابة نتاع نصوص دينية لمسيحية و كانت كتميز بخط و نضام نتاع لكتابة مبدل. دين. كانو لݣوط ف اللول كيتبعو لوتنية الجرمانية من بعد ما دخلو لمسيحية لاريوسية و داروها ك دين و مدهب رسمي ل مملكة ديالهم ولايني ف لقرن 6 ميلادي تغيرات بزاف ديال الحوايج و رجعات لكنيسة لغربية لكاطوليكية هي رسمية ف لمملكة. لمعمار لݣوطي لغربي. تميزو لݣوط لغربيين بمعمار فريد من نوعو لي خدّموه باش يبنيو لكنايس و لقصور لي كيتميز بزخارف و معمار دقيق بزاف كيمتل رمز تقافي مهم ف تاريخ نتاع سپانيا.
بلاد لباسك

بلاد لباسك (ب لباسكية: Euskadi)، هي منطقة لي تاريخيا سكنوها لباسكيين، و جات ف شمال نتاع سپانيا و الجنوب د فرانسا و بضبط ف جبال لبرانس. تاريخ. لباسك قبل لغزو روماني. كان بلاد لباسك كيسكنو شعب لباسكي لي كيتعتبر من شعوب لقديمة ف ؤروپا كاملة بزاف ديال لمؤرخين كيقولو بلي لباسكين هوما سكان لولين نتاع ايبيريا و لاصل ديالهم ماشي معروف و لكن كاين لي كيقول بلي جاو من لاناضول. لباسك و لغزو روماني. تعرضات ايبيريا تقريبا كلها لرومنة منين ولات تحت سيطرة نتاع لامبراطورية رومانية و سبب هادشي ف انتشار لاتينية و غا تولي هي لغة سائدة ف ايبيريا كاملة و لكن باسك كانت لحالة ديالو خاصة حيتاش لبلاصة و لمحيط لعامر بجبال حماهم بشكل كبير من رومنة لي وقعات ف ايبيريا. لباسك و لݣوط لغربيين. كانت لفترة نتاع حكم لݣوط لغربيين لباسك عامرة ب مدابزات و لحروب حيتاش كان ديما نوع من تمرد ضد لݣوط لغربيين. لباسك و لاندلوس. كانت لحضارة و تاتير نتاع لمسلمين كتزاد ف ايبيريا منين دخلو ف 711م و لكن اقل منطقة تاترات هي لباسك حيتاش بسبب طريقة لانعزال و كيفاش كيعشيو ف بلايص بعيدة على لحضارة خلات حتكاكهم مع لمسلمين قليل شي شوية و كاين بعض لمسلمين ف ديك لوقت وصفو كيفاش كانو لباسكين وحوش و كيعيشو عريانين. لباسك و لمسيحية. على عكس شعوب لي كانو عايشيين في ؤروپا لي دخلو لمسيحية ف وقيتة مبكرة، بدات لمسيحية ف لباسك كتبان مع لقرن 11 م. و مع حروب نتاع لاسترداد بداو سبنيول كيصيفطو حملات نتاع نشر لمسيحية ف لباسك و كانت شي حملات بلعنف و لا ب سلم. لباسك و فترة نتاع حكم فرانكو. بدا واحد نوع من لعنصرية ضد لباسك و لقمع ف فترة حكم فرانكو ل سپانيا. فهاد لوقيتة منعو باش تّقرّى و لا تّهضر بلوغة لباسكية، و هادشي لي سبب باش يبانو حركات قومية كتيرة، و حركات مسلحة كيديرو الفوضى ف لاقليم، و لي كانو عندهم ميول شتراكية و كيطالبو باستقلال بلاد لباسك على سپانيا. و لكن مع لوقت و لبداية نتاع لالفينات فشلات محاولات لاستقلال نتاع لبلاد و عطات سپانيا نضام حكم داتي لباسك. لوغة نتاع لباسك. جميع لوغات ديال ؤروبا عندها اما اصل لاتيني ولّا اصل جرماني ولّا سلاڤي و لكن لغة لباسكية هي من لوغات قليلة ف لعالم ما عندهاش اي نقاط مشتركة مع لوغات نتاع جيران ديالها ولّا لمحيط ديالها. دين ف بلاد لباسك. بلاد لباسك كاين فيها تنوع ديني تاريخيا. شكلات لميتولوجيا لباسكية جزء منهم من تاريخ نتاع لباسك لقرون، و حتى لمسيحية لي اثرات ثقافيا على لباسك و لكن مؤخرا تزادو بزاف لارقام نتاع لملحدين ف بلاد لباسك.
منتزه عين ذهيبة

منتزه عين ذهيبة هو منتزه حضري ف مدينة الحاجب، كان عبارة على عين د لما تهيئات و رجعات منهتزه تايجيو ليه السياح و تايزوروه السكان د لمدينة باش يفوّجو على راسهم. هاد المنتزه، تدار على مساحة 5 د لهكتارات، تايتوفر على بلايصة د لمشي و الرياضة، و التنزه و الپيكنيك، و لالعاب ديال الدراري الصغار، و طواليطات، و پاركينڭ. هاد المنتهز تصاوب ف 2 د لاشطر، الشطر اللول تخصصات ليه ميزانية 18 مليون درهم، و الشطر التاني ميزانية 14 مليون و 236 الف درهم، ب شراكة بين مجلس جهة فاس مكناس و عمالة اقليم الحاجب و جماعة الحاجب.
نݣيرولمود

نݣيرولمود (بلپالاوية: Ngerulmud)، هي لعاصيما ديال پالاو و لبلاصة اللي فيها لحكومة د لبلاد. هي بلاصة مبدّلا على لعواصم لاخرين ف لعالم، حيت هي ماشي مدينة، و ماتيسكن فيها تا واحد، و انما غي بلاصة فيها لباطيمات د لحكومة ف وسط الطبيعة حدا لبحر. لمنطقة اللي فيها نݣيرولمود سميتها ميليكيوك، و تيسكن فيها 318 لواحد. نݣيرولمود جات على لمحيط لمهدّن، ف لغرب د لجزيرة د بابلدواب، اللي هي اكبر جزيرة ف پالاو. هي لعاصيما د لبلاد من 2006. قبل من داكشي، كانت لعاصيما هي مدينة كورور، اللي هي اكبر مدينة ف پالاو (تيسكن فيها 14. 000 واحد).
سعت لخبية

سعت لخبيّة هيّا اوّل منزلة ديال براير فيلاحي. كاتجي من 12 حتّا 24 فبراير (فرانساوي). ف التقافة الشعبية. كاينين لمتال عليها: فسعت لخبيّةكاي خرج من كلّ حجّة مخبّيّةو كايكبر من كلّ حجّة مربّيّة لمعنة: هيّا لوقت لّي كايفيقو لحنوشا لّي كانو مخبّين نعاسين فليالي. لخرفان و جّديان (لبكريّن و لوصطيّن) بداو يكبرو.
منتزه إمسفران

منتزه امسفران هو منتزه طبيعي كاين على واد احنصال فجماعة تيلوڭيت، اقليم ازيلال، على ارتفاع 1868 متر، فيه غابة كبيرة ديال تايدة، والاثار ديال مصنع قديم دالخشب من الاستعمار، هاد لبلاصة معروفة بجبل "الكاتيدرال"، لي كاتعني الكنيسة بالفرنسية، المستعمر لفرانساوي سما هاد الجبل هكا، حيت تايشبه للكنيسة. هاد لبلاصة فيها سلسلة ديال الشلالات، و فيها ليڭورج ديال احنصال. الهواة ديال الروندوني تايقصدو بزاف هاد لبلاصة، كيف ما معروفة عند هواة التخييم والعيش الحر، وباقي الرياضات الجبلية بحال التسلق والكاياك والپاراپونت.
ريافة

ريافة ولا روافة (ب لامازيغية: ⵉⵔⵉⴼⵉⵢⴻⵏ) هوما اتنية امازيغية كاينة ف شمال لمغريب بضبط ف الجبال ديال الريف. تاريخ. ريافة عندهم تاريخ قديم، حيت كانو جزء من مملكة ديال موريطانية الطنجية. كانت روسادير وهي مدينة فينيقية بلاصه مهمة ف الريف (لي هي دابا مليلية). مع بدا لغزو روماني بدات لقبايل لامازيغية ف موريطانية الطنجية كدير مضاهارات وتورات بين عام 118 و 122 وقمع لامبراطور روماني هادريان هاد تورات، ف لوقيتة ديال حكم انطونيوس بيوس ناضت مضاهرة اخرى لي جابوا قوات من ؤروپا باش يوقفوهم مور ما طاح لحكام ديال رومان بسبب لغزو نتاع لجرمان في لقرن 3، قدرات للقبايل لامازيغية ومنهم لي كانوا ساكنين الريف انهم يديرو ممالك ديالهم و قدروا يتوحدوا ف كونفدرالية امازيغية من طرابلس حتى موريطانية طنجية ضد لفاندال، بقات هاد لممالك لامازيغية حتى جا لاسلام دخل لاسلام الريف ف تالي ديال لقرن 7 و من بعد و هادشي خلا تبان لامارة ديال نكور ولي اسسها صالح بن منصور، و لي كانت من امارات لولة ف لعالم لاسلامي لي ستاقلات على لخلافة لاموية ف تمسمان شكلات لفترة نتاع لاستعمار سپنيولي لريف فترة مهمة ف تاريخ ديال ريافة حيتاش لعبو دور كبير ف لمقاومة ضد سپانيا و فرانسا بان فيها اسم لمقاوم محمد بن عبد الكريم الخطابي، حيت قدر انه يربح بزاف ديال معارك ضد لاستعمار منها لمعركة لمعروفة انوال عام لوغة. ريافة كيهضرو ب تاريفيت لي هي لهجة امازيغية ف لمغريب، كتميز ريفية بنطق خاص و طابع خاص ديالها و متاترة ب كلمات عربية و سپنيولية و فرانساوية و هي لغة كيهضرو بها ف مدن بحال لحسيمة، ناضور، دريوش، مليلية، تازة، و كاين حتى اعداد منهم ف طانجا و تطوان و مدن لكبيرة بحال الدار البيضا و فاس و غيرها. لقبايل الريفية. كاين بزاف نتاع لقبايل ريفية دين. ريافة كيتبعو لاسلام و بضبط لماليكية و كاين حتى شي حركات صوفية كانت لقبايل لامازيغية لي كانت ف الريف قبل اسلام كيتبعو ديانات بحال ديانة امازيغية قديمة و لمسيحية
دورتموند

دورتموند (ب ) هي مدينة كبيرة كاينة ف لغرب ديال لالمان ف جّيهة سميتها شمال رّاين ڤيستفاليا (ب "نوردراين ڤيستفالن"، ب ). راها تاسع اكبر مدينة ف لالمان، ؤ تالت اكبر مدينة ف هاد جّيهة من ناحيت عدد سّكان. حتا هي اكبر مدينة من ناحيت عدد سّكان ؤ لميساحة ف لمنطقة سميتها منطقة ديال رّور ؤلا حتا سميتها حوض رّور (ب "رورڭِبيت" ؤ ب لّهجة ديالهم: ‏"رورپوط"). هاد لمدينة ؤ ڭاع لمدون ف لمنطقة ديال رّور كانو معروفين ف لالمان ؤ ف ؤروپا كاملة ب صّناعة، خاصة ب صّناعة ديال لفحم ؤ لحديد. حتا ليومة كاينين ف دورتموند لمناجم (لبلاصات لّي فيها كانو نّاس يخرجو لفحم من لارض) ؤ لمصانع ديال لحديد، ولكن نّاس مايخدموش فيهم هادي سنين. من بعد بلعو ڭاع لبلاصات ديال صّناعة، كانت ليدارة ديال لمدينة تبدلهم حتا ولاو متاحف ؤلا ساحات ديال رّاحة، كيما واحد لموضع لّي سميتو ضاية فونيكس (ب ) فين كانت قبل وزين ديال لحديد. دوك لبلاصات راهم معروفين ليومة على ود سّياحة من ڭاع لمدون ف لالمان ؤ حتا لبلدان ف لعالم. دورتموند هي دابا معروفة ف ڭاع لعالم ب لكورة على ود نّادي نّاجح بوروسيا دورتموند (ب ) جاي من تما. تيسكنو فيها كتر من 614 000 ديال نّاس، ؤ ف لمنطقة ديال رّور كتر من 5، 1 مليون ديال نّاس لّي راها لمنطقة سادس اكبر ف ليتيحاد لؤروپي. لمدون لكبيرة لمجاورة ليها هوما بوخوم (ب )، هيرنه (ب ) ؤ كاسطروپ راوكسل (ب ) لّي حتا هوما جاو ف هاد لمنطقة. لواد رّور لّي عاطي سّمية ل هاد لمنطقة راه كايجري ف لجنوب ديال دورتموند، ولكن لواد لّي سميتو امشَر (ب ) كايدوز ف وسط هاد لمدينة.
پورت موريسبي

پورت موريسبي (بلينݣليزية: Port Moresby - بطوك بيسين: Pot Mosbi)، و اللّي كاتسمّا تا مدينة پوم ولا موريسبي، هي لعاصيما ديال پاپوا غينيا الجديدة واكبر مدينة فيها. جات لمدينة ف لجنوب لغربي د لبلاد. تاسسات ف 1873 و مسمية على سميت لادميرال نڭليزي فيرفاكس موريسبي، اللي كان هو بّات لقبطان د لعسكر اللي جاو يستعمرو لمنطقة. من مورا ما ستاقلات پاپوا ف 1975، ولاّت موريسبي هي لعاصيما د لبلاد. تيسكنو ف پورت موريسبي تقريبا 390. 000 واحد، و فيها اكبر مطار دولي د پاپوا.
بهائية

لبهائية ولا لايمان لبهائي (ب لفارسية "بهائیت") وهو من ديانات توحيدية لي بانت هادي 200 عام ف ايران على يد واحد راجل سميتو بهاء الله. معتقدات ف لبهائية. لبهائية دين كيخلط بين ديانة لابراهيمية و لهندية و لمدهب شيعي. كيامنو لبهائيين بلي الله واحد و ما كاينش رب من غيرو. و كيامنو بلي الله سيفط رسل من زمان لزمان لبداية بكريشنا، بودا، موسى، عيسى و محمد، حتى لتالي فيهم و لي هو بهاء الله. و بلي لبهائية جات باش توحد اتباع هاد رسل كاملين، و بلي لمسلم ولا لمسيحي ولا لبودي ولا لهندوسي ولا ليهودي كلهم ف الاصل بهائيين، و بلي لبهائية رسالة كتكمل رسائل و لا ديانات لخرين. تاريخ ديال لبهائية. لبابية. هي حركة و لا ديانة بانت ف شيراز ( ايران) حيت مول هاد لحركة لي تسمى ب لباب قال بلي غا يجي شخص لي هاز لحق بين يديه، و بشر بلي بهاء الله غا يجي باش يخلي لعالم واحد. بهاء الله. بهاء الله هو لقب ديالو، و سميتو لحقيقية هي حسين علي نوري. دّاعا بلي هو شخص لي بشر بيه لباب، و بدا دعوة ديالو ف ايران، ف فترة لي كانت ايران ضعيفة ف نص نتاع لقرن 19 ف لعهد نتاع لقاجارييين. و لكن ما طولش حتى نفاوه من ايران، و مشا كمل حياتو ف لامبراطورية لعتمانية، و لكن موراها مباشرة دخلوه لحبس حتى تماك و موراها مات. لبهائية حتى ليوم. مور ما مات بهاء الله، خدا لولد ديالو عبد لبهاء عباس لمهمة، و بدا كيدير الدعوة برّا د ايران و شرق لوسطاني. نشر لبهائية ف ميريكان و ؤروبا، و كتب بزاف نتاع لبريات ل لملوك و حكام نتاع دول باش يامنو ب دين جديد. مع لوقت بداو كيبانو بزاف نتاع لمؤسسات و تجمعات لبهائية، و تطور داكشي لانتخاب شكون يكون لوالي نتاع لبهائية. لبهائيين و شحال بيهم. كيوصل عدد نتاع لبهائيين ف لعالم ل 7 مليون واحد. كيتعرضو لبهائيين ل لقمع ف دول بزاف، منهم ايران لي منين وقعات تورة نتاع دستور لفارسي ف عام 1906، دستور حرم لبهائيين من بزاف نتاع لامتيازات. و مور تورة لاسلامية ف ايران 1979، تحكم على 200 واحد من لبهائيين بالاعدام و لعدد ديالهم ف ايران دابا تقريبا 260 الف واحد.
رڭراڭا

الرڭراڭا هما قبيلة من فرع قبايل مجموعة مصمودة الامازيغية. وهما من قبيلات ثلاتة لي كونو ناس مدينة الصويرة فالمغريب. كانو ساكنين في دواوير نواحي جبل الحديد و هما لولين لي دخّلو الاسلام لمنطقة شياظمة وحتى المغريب على ما قالو بعض الرويات. [] السمية ديال رڭراڭا كيعني بنادم صحيح جسديا و روحيا و كتعني حتى البركة. وتشهرو بهاد السمية حيتاش بالفضل ديالهم لاسلام دخل للمنطقة. و كتبدا قصة رڭراڭا في التراث لي جا من عند الناس لقدام. سبعة رجال من الشياظمة مشاو لمكة وتلاقاو بالرسول محمد، ورجعو ل لمغريب بدين جديد لي هو الاسلام و نشروه ف لبلاد. وعلى ما قالو ناس زمان بيلا هاد سبعة رجال كان اصلهم من عايلات مسيحية جاو جدودهم من اوروپا ف باطو ل تانسيفت، و كانو ربعات رجال؛ امج و علقمة و اردن و ارتن، و تفرقو في المنطقة وستقرو من بعد ولاو كثار.
رضا دليل

رضا دليل (مزيود ف 3 ماي 1978، توفى ف 24 مارس 2024) كان صحافي و كاتب مغريبي. حياتو. رضا دليل تولد ف الدارلبيضا و خدا ليصونس ف تدبير لبيزنيس من جامعة لاخوين. من بعد شد لمنصب ديال مدير التحرير ف لمجلة السيمانية "Le Temps". ف 2014، صدرات روايتو اللولة "Le Job". ف نفس لعام ربح جايزة لمامونية لادابية "La Mamounia"، لي كاتعطى ل احسن رواية ب لفرانساوية ف لعام. ف دجنبر د نفس لعام، ربح جايزة ڭرو صيل Prix Gros Sel. الصحافة هضرات عليه بزاف بعد النجاح د الرواية ديالو. ف 2015، ساهم ف مجموعة قيصاصية ب عنوان Auteurs à 100% لي نشراتها Éditeurs de talents. لارباح من لمبيعات د لكتاب تعطاو ل جمعية "طفولة مغرب مستقبل" Enfance Maghreb Avenir. توفى دليل ف الرباط على عمر د 45 عام، بعدما كان كيعاني من مرض طويل من 2020 لي بسبابو دار عمليات جراحية.
مدينة

مدينة، والجمع مْدون، هي منطقة حضرية كاتميز بالكتافة السكانية الكبيرة. التعريف ديال المدينة ماكاينش عليه اتفاق، حيت كل دولة عندها المعايير الخاصة ديالها باش كاتفرق بين المدون وباقي لبلايص دالسكنة. كاينين بعض المعايير لي كايتشابهو بين الدول فتحديد المدون بحال السلطة التنظيمية، وتصميم التهيئة، والكتافة السكانية المرتافعة، ونوعية النشاط الاقتصادي لي كاتغلب عليه الصناعة والتجارة والخدمات. ماقدروش المؤرخين بتافقو على شنو هي اقدم مدينة فالتاريخ، و ماقدروش يصنفو التجمعات السكنية لقديمة لي تكتاشفات واش كانت مدون ولا دواور، لكن على العموم اقدم المدون لي تكتاشفات كاينة فمنطقة الشرق الاوسط وشمال افريقيا.
مارس فيلاحي

مارس فيلاحي هوّا واحد الشهر ف ليومية لفيلاحية كايبدا في 13 مارس (تقويم ݣريݣوري) و كايكمّل ف 12 ابريل. الاربع يام الاولين ديال مارس فيلاحي محسوبين ف ليالي حيّان. لمنزلات لّي فيه. فيه تلاتة د لمنزلات: ف تّقافة شّعبية. مارس هوّا شهر موهيم بزاف لي موسم فيلاحي. كايبان في هد لقيصّة: طناش شّهر دايرين جتيماع. حضاش حاضرين من غير مارس. هوّا جا معطّل و ڭال: يلا حضرت، واخا تغيبويلا غيّبت، واخا تحضرو. لمعنة: ف مارس، كايسبّل زّرع. يلا كاين شّتا، سّبولة غد كون غليضة. يلا ماكاينش شّتا، واخا كان زّرع كبر مزيان، بلا ما، سّبولة غد يخرج خاوي.
هجوم ف كروكوس سيتي هول

لهجوم ف كروكوس سيتي هول هي سلسلة د هجمات ارهابية مسلحة لّي وقعو ف ليلة د 22 مارس 2024 ف لبني د كروكوس سيتي هول ف مدينة كراسنوݣورسك لّي جات ف غرب لعاصيمة لروسية موسكو.